KOMISIJAS ZIŅOJUMS EIROPAS PARLAMENTAM UN PADOMEI PROGRESA ZIŅOJUMS PAR OTRĀS PAAUDZES ŠENGENAS INFORMĀCIJAS SISTĒMAS (SIS II) IZSTRĀDI 2011. gada jūlijs - 2011. gada decembris /* COM/2012/0334 final */





SATURS 1........... Ievads............................................................................................................................ 3 2........... Projekta statuss.............................................................................................................. 3 2.1. Projekta attīstība pārskata periodā......................................................................................... 3 2.2. Tehniskais konteksts projekta pabeigšanai.............................................................................. 4 2.3. Sagatavošanās otrajam stūrakmens testam.............................................................................. 4 2.4. Sagatavošanās visaptverošajam testam................................................................................... 5 2.5. Sagatavošanās migrēšanai...................................................................................................... 5 2.6. SIS II tīkls............................................................................................................................. 7 2.7. Darbības pārvaldība............................................................................................................... 7 2.8. Drošība................................................................................................................................. 7 3........... Pārvaldība...................................................................................................................... 8 3.1. Finansiālie aspekti.................................................................................................................. 8 3.2.1. Vispārējā programmu vadības valde (VPVV)...................................................................... 9 3.2.2. SIS-VIS komiteja (SIS II).................................................................................................. 9 3.2.3. Plānošana un koordinācija valstu līmenī................................................................................ 9 3.2.4. Padome.............................................................................................................................. 9 3.2.5. Eiropas Parlaments............................................................................................................. 9 4........... Prioritātes nākamajā pārskata periodā............................................................................. 9 5........... Secinājumi...................................................................................................................... 9 I pielikums.................................................................................................................................... 9 1. Ievads Šajā progresa ziņojumā ir aprakstīts 2011. gada otrajā pusgadā paveiktais darbs saistībā ar otrās paaudzes Šengenas Informācijas sistēmas (SIS II) izstrādi un sagatavošanos migrēšanai no SIS 1+ uz SIS II. Šo ziņojumu iesniedz Padomei un Eiropas Parlamentam saskaņā ar 18. pantu Padomes 2008. gada 24. oktobra Regulā (EK) Nr. 1104/2008[1] un Padomes 2008. gada 24. oktobra Lēmumā 2008/839/TI[2] par migrēšanu no Šengenas Informācijas sistēmas (SIS 1+) uz SIS II. 2. Projekta statuss 2.1. Projekta attīstība pārskata periodā 2010. gada beigās un 2011. gada pirmajā pusgadā tika nopietni strādāts gan centrālās SIS II, gan dalībvalstu līmenī, īstenojot galīgās tehniskās specifikācijas, ar kurām reglamentē centrālās sistēmas un valstu sistēmu mijiedarbību. Tas bija projekta tehniskās izstrādes pabeigšanas priekšnosacījums. Centrālās sistēmas un valstu sistēmu atbilstības intensīvās testēšanas jomā 2011. gada otrajā pusgadā tika panākts pastāvīgs progress. Tāpat kā citos līdzīgos IT projektos, arī šā projekta intensīvās testēšanas laikā konstatēja vairākas problēmas gan centrālajā, gan valstu sistēmās. Problēmām bija trīs galvenie cēloņi: i) valstu līmenī — veicot paplašinātos atbilstības testus (CTE), vairākas dalībvalstis saskārās ar problēmām vai kavējumiem. Lai varētu ieplānot papildu laiku testēšanai vai CTE īstenošanas vēlo sākuma datumu, nācās pagarināt šo testu grafiku; ii) centrālā līmenī — centrālās sistēmas kvalifikācijas testiem (CSQT) bez dalībvalstu līdzdalības nācās veltīt vairāk laika, nekā sākumā paredzēts. Taču neilgi pēc tam kavējumu ietekmi uz vispārējā grafika ievērošanu izdevās mazināt; iii) tā kā Francijas Datu centram Strasbūrā (C.SIS) nebija pieejami pietiekami resursi SIS II projektam, tika sāktas ilgstošas diskusijas par Padomes 2009. gada 4. jūnija secinājumos aprakstīto SIS 1+ testa rīku savlaicīgu sagatavošanu un apstiprināšanu saistībā ar otrā stūrakmens testa izpildi. Šis jautājums radīja bažas, jo tas varētu izraisīt vai nu kopējā grafika izpildes kavēšanu, kuras sekas nebūtu iespējams mazināt, vai arī nepieciešamību atteikties no SIS 1+ rīkiem. Lai risinātu šīs problēmas, Komisija kopā ar dalībvalstu ekspertiem gan Vispārējā programmu vadības valdē (VPVV), gan SIS‑VIS komitejā meklēja tādu problēmu mazināšanas risinājumu, kas projekta ieinteresētajām personām inter alia nodrošinātu iespēju nepārcelt 2013. gada pirmajā ceturksnī paredzēto projekta darbības sākšanas datumu. Dalībvalstu vairākums šādu problēmas mazināšanas risinājumu atbalstīja. 2.2. Tehniskais konteksts projekta pabeigšanai Testi Šajā pārskata periodā SIS II projekts sasniedza posmu, kurā var veikt vairākas padziļinātas testēšanas kampaņas, lai apstiprinātu gan valstu, gan centrālās sistēmas stabilitāti, pareizu darbību un veiktspēju. Saskaņā ar izmantoto pieeju vispirms valstu sistēmu un centrālās sistēmas komponentus testē atsevišķi (šajā pārskata periodā) un pēc tam tos testēs kopā (sākot ar nākamo pārskata periodu). Kad vajadzīgie tehniskie jauninājumi tika īstenoti valstu līmenī, dalībvalstis CTE posmā sāka apstiprināt valstu sistēmu atbilstību SIS II specifikācijām. Tā kā šā testa posma izpilde notika lēnāk, nekā paredzēts vispārējā grafikā, valstu sistēmu papildu testi tiks veikti 2012. gadā. Turklāt divām dalībvalstīm radās līgumiskas un tehniskas problēmas valsts līmenī, tāpēc tās nevarēja sākt testus 2011. gadā. Lai mazinātu kavēšanās radīto ietekmi, Komisija sāka pārbaudes nišu dinamisku pārvaldību, piešķirot dalībvalstīm testēšanas vides, tiklīdz tās kļuva pieejamas. Lai gan 2011. gada beigās CTE testēšanas kavējumus neuzskatīja par būtisku šķērsli projekta pabeigšanai, tomēr visām dalībvalstīm ir jāpabeidz to CTE kampaņas līdz 2012. gada 24. maijam, lai visaptverošo testu varētu sākt vispārējā grafikā noteiktajā termiņā. Šajā periodā bija ieplānots veikt arī centrālās sistēmas kvalifikācijas testus (CSQT bez dalībvalstu līdzdalības). Šī testēšanas kampaņa bija jāpabeidz līdz septembra beigām, taču to pārcēla un pabeidza līdz 2011. gada 14. decembrim. Kavēšanās iemesls bija ar centrālās vienības (CU) un rezerves centrālās vienības (BCU) savienojumu saistīta problēma, kas palēnināja abu vienību datu sinhronizāciju un apmaiņu un pasliktināja veiktspēju. Lai novērstu šo šķērsli, nācās veikt tehniskus pielāgojumus. Veiktie pielāgojumi nodrošināja to, ka CU atteices gadījumā BCU saglabāsies CU uzglabātie dati. Šo pielāgojumu veids nemainīja sistēmas tehniskās prasības, tostarp prasības par sistēmas pieejamību, izturētspēju un veiktspēju, un neietekmēja arī valstu sistēmas. Nākamajā posmā ietilpst centrālās sistēmas papildu kvalifikācijas testi, piedaloties dažām dalībvalstīm (CSQT ar dalībvalstu līdzdalību), un tos ir paredzēts sākt 2012. gada 16. janvārī un turpināt visu 2012. gada pirmo ceturksni. Visas astoņas dalībvalstis, kas piedalīsies, atbilstības testos (nākamā testēšanas posma sākšanas priekšnosacījums) guva labus rezultātus, t. i., nebija pamata bažām, ka CSQT ar dalībvalstu līdzdalību varētu nesākties laikā. Iepriekš aprakstīto kavējumu ietekme gan uz dalībvalstu sistēmām, gan centrālo sistēmu jau bija novērsta un pielāgota projekta grafikam. Komisija kopā ar prezidentvalsti un VPVV apzināja veidus, kā mazināt, neitralizēt vai kompensēt šo kavējumu sekas, lai nodrošinātu SIS II darbības sākšanas datuma saglabāšanu. 2.3. Sagatavošanās otrajam stūrakmens testam Vairākās darbības jomās tika veikti nozīmīgi sagatavošanās pasākumi otrajam stūrakmens testam. Turklāt par mērķa datumu, kad jābūt izstrādātam atsauces dokumentam ar attiecīgo testa gadījumu sīkiem aprakstiem, tika noteikts 2012. gada sākums. Attiecībā uz testu rezultātu apstiprināšanu un atbilstīgi Padomes 2009. gada jūnija secinājumiem attiecīgā Padomes darba grupa 2011. gada maijā pilnvaroja SIS 1+ līgumdarba veicējus un Francijas iestādes īstenot vajadzīgos pasākumus, lai nodrošinātu C.SIS mērīšanas rīku apstiprināšanu un pieejamību testam. Francija (C.SIS) un SIS 1+ līgumdarba veicēji 2011. gada septembrī informēja darba grupu par to, ka tie nevarēs apstiprināt vai izmantot otrā stūrakmens testa rīkus vispārējā grafikā noteiktajā apjomā un termiņā. Lai izstrādātu konkrētus risinājumus, prezidentvalsts un Komisija organizēja vairākas tehniskās sanāksmes ar C.SIS un SIS 1+ līgumdarba veicējiem, un šo jautājumu arī sīki apsprieda Padomes darba grupā. Tā kā SIS 1+ rīki nebija pieejami, Komisija un dalībvalstu eksperti analizēja visus iespējamos risinājumus. Vairākums sliecās atbalstīt iespēju izmantot pieejamos SIS II rīkus (t. i., divus testēšanas rīkus, ko SIS II projektam izstrādāja Komisijas galvenais izstrādes līgumdarba veicējs un kvalitātes nodrošināšanas līgumdarba veicējs). Jāuzsver, ka papildus SIS 1+ rīkiem Padomes 2009. gada jūnija secinājumos ir skaidri minēti arī šie SIS II rīki un tos jau izmantoja veiksmīgajā pirmajā stūrakmens testā. Turklāt saskaņā ar šo risinājumu nākamie testēšanas posmi un pasākumi tiktu pārplānoti tā, lai valstu sistēmu testēšanu varētu pabeigt līdz 2012. gada maijam, bet otro stūrakmens testu varētu sākt 2012. gada aprīlī. Šāds risinājums būtu labākais veids, kā sasniegt projekta kopējos mērķus — uzticamu testēšanas kampaņu īstenošanu, darbības sākšanu 2013. gada pirmajā ceturksnī un nelabvēlīgas ietekmes uz SIS 1+ novēršanu, samazinot spiedienu uz C.SIS resursiem. SIS‑VIS komitejas 2011. gada 7. novembra sanāksmē šo risinājumu atbalstīja delegāciju vairākums. Tomēr, ņemot vērā bažas, ko turpināja paust atsevišķas dalībvalstis, TI Padomes 2011. gada 13. decembra sanāksmē Komisija centās nostiprināt vispārējo ieinteresētību attiecībā uz otrā stūrakmens testa uzticamību, aicinot tās dalībvalstis, kurām joprojām bija šaubas par SIS II rīku specifikācijām un uzticamību, piedalīties to apstiprināšanā. Neatkarīgi no tā Francijas izstrādātos testa rīkus SIS 1+ projektam var paturēt testēšanai vēlāk, ja tie būs pieejami. 2.4. Sagatavošanās visaptverošajam testam Migrēšanas juridiskajos instrumentos visaptverošais tests[3] ir raksturots kā apstiprinājums tam, ka Komisija un dalībvalstis, kas piedalās SIS 1+, ir pabeigušas SIS II datu apstrādei vajadzīgos tehniskos pasākumus, un kā apliecinājums tam, ka SIS II veiktspējas līmenis ir vismaz ekvivalents SIS 1+ panāktajam līmenim. Tāpēc pārskata periodā notika plašas diskusijas par šo jautājumu un tika iezīmēts visaptverošā testa plāna sagatavošanas sākums. Tā saturu padziļināti pārskatīs un precizēs 2012. gada pirmajā pusgadā, lai visaptverošo testu varētu veikt 2012. gada otrajā pusgadā pirms pasākumiem, kas saistīti ar migrēšanu. 2.5. Sagatavošanās migrēšanai Konvertētāja testēšana Lai migrēšana no SIS 1+ uz SIS II noritētu veiksmīgi, tiks ieviesta migrēšanas pagaidu arhitektūra. Tajā ietilpst konvertētājs, kas paredzēts datu konvertēšanai divos virzienos starp pašreizējo C.SIS un centrālo SIS II un abu sistēmu sinhronizēšanai līdz brīdim, kad dalībvalstis būs pārgājušas no vienas sistēmas uz otru[4]. Šāds migrēšanas arhitektūras pamatkomponents ir nopietni jātestē. Lai to varētu izdarīt, bija vajadzīga SIS 1+ testēšanas vide. Tā kā pretēji sākotnēji plānotajam C.SIS šādu vidi nevarēja nodrošināt, Komisijai bija jāiegādājas jauna vide un bija jāveic un jāapstiprina vairāki testi. Savukārt konvertētāja izstrādātāja akcepttesti tika sekmīgi nokārtoti 2011. gada oktobrī. Pēc tam konvertētāju izvietoja Strasbūrā un testēja ar SIS II (sistēmrisinājumu testēšana — SIS II), gaidot iespēju veikt papildu testus ar SIS 1+. Turklāt pirms konvertētāja savienošanas ar SIS 1+ Komisijai konvertētājā bija jāuzstāda un jāpārbauda vajadzīgie SIS 1+ sakaru komponenti. Tika veikti sagatavošanās pasākumi 2012. gada sākumā paredzētajai konvertētāja savienošanai ar testēšanas vidi. Pirmajā 2012. gada pusgadā konvertētāju testēs ar SIS 1+ (kvalifikācijas testi), lai 2012. gada vasarā to varētu testēt ar abām sistēmām vienlaikus. Šis tests ir jāveic pirms izmēģinājumiem ar dalībvalstīm. Nākamais posms pēc izmēģinājumiem būs reālā laika datu migrēšana no SIS 1 uz SIS II 2013. gada sākumā. Migrēšanas plānošana SIS‑VIS komiteja 2011. gada 23. februārī pieņēma pozitīvu atzinumu par trim svarīgiem dokumentiem, kas veidoja migrēšanas darbību pamatu, t. i., SIS II migrēšanas plānu, testa stratēģiju un testa plānu. Šis migrēšanas plāns tika izstrādāts tā, lai ievērotu dalībvalstu tehniskās vajadzības, atspoguļojot to izvēlēto tehnisko pieeju. Taču attiecīgā pieeja nenodrošināja pilnīgu atbilstību migrēšanas juridiskajiem instrumentiem. Tāpēc, lai saskaņotu tiesību normas ar šo tehnisko pieeju, Komisija plāno 2012. gada sākumā ierosināt tiesiskā regulējuma grozījumu. Dalībvalstīm joprojām ir būtisks pienākums nodrošināt, ka uzmanība tiek pievērsta jautājumam par datu kvalitāti. Uz SIS II patiešām var migrēt tikai tādi dati, kas atbilst SIS 1+ datu kvalitātes noteikumiem. Dati, kas neatbilst SIS 1+ datu kvalitātes noteikumiem, pirms pārejas uz SIS II ir „jāattīra”, jo tos nevar nosūtīt neatbilstīgā formātā. Polijas prezidentūra datu attīrīšanu noteica par 2011. gada otrā pusgada prioritāti. Vairāku dalībvalstu izmantotās pieejas šim svarīgajam pasākumam tika izklāstītas speciālā sanāksmē. Komisija ciešā sadarbībā ar dalībvalstīm izstrādā Migrēšanas rokasgrāmatu — dokumentu, kurā sīki izklāstīti migrēšanas plānā noteiktie posmi. Rokasgrāmatā būs noteiktas procesa laikā īstenojamās funkcijas un pienākumi, kā arī sīki aprakstīts reālo SIS datu migrēšanas grafiks. Šis uzdevums, kura izpildi sāka 2011. gada decembrī, ir jāpabeidz līdz 2012. gada beigām. Darba grupas sanāksmēs dalībvalstis izvirzīja jautājumu par SIRENE migrēšanu. Tā ir pāreja no dalībvalstu pašreizējām SIS 1+ SIRENE biroju sistēmām uz to jaunajām SIS II SIRENE sistēmām. Migrēšanas juridiskajos instrumentos ir noteikts, ka dalībvalstis, kas piedalās SIS 1+, veic papildinformācijas testu (SIRENE darbības testus)[5]. Komisija atbalstīja dalībvalstu veiktos sagatavošanās pasākumus SIRENE biroju sistēmu datu apmaiņas tehnisko specifikāciju pārskatīšanai, kas notiks 2012. gada pirmajā pusgadā. 2.6. SIS II tīkls Ar SIS II projektu ir paredzēts nodrošināt pieejamības, drošības, ģeogrāfiskā pārklājuma un pakalpojuma līmeņa prasībām atbilstošu plaša mēroga sakaru tīklu, lai būtu iespējama valstu sistēmu un centrālās sistēmas saziņa. Operatīvos nolūkos dalībvalstīm ir gan galvenā, gan rezerves tīkla saskarnes. Pārskata periodā vairāku dalībvalstu rezerves saskarnes tika reaktivētas, lai sagatavotos testiem, kas ietver pārslēgšanos starp galvenajām un rezerves vietnēm. Reaktivācijas process tiks turpināts 2012. gadā. SIS II juridiskajos pamatinstrumentos ir aprakstīta sakaru infrastruktūra, kas paredzēta SIS II datiem un nodrošina SIRENE biroju datu apmaiņu[6]. Kad dalībvalstis apstiprināja SIS II SIRENE pasta releja tehniskās specifikācijas, Komisija pabeidza iepirkuma procedūras. Pasta relejs tiks uzstādīts 2012. gada pirmajā pusgadā, un pēc tam notiks dalībvalstu papildinformācijas testi. 2.7. Darbības pārvaldība Pēc Padomes un Eiropas Parlamenta kopīgajiem paziņojumiem, pieņemot SIS II un VIS juridiskos instrumentus, Komisija 2009. gada jūnijā ierosināja izveidot Aģentūru lielapjoma IT sistēmu darbības pārvaldībai brīvības, drošības un tiesiskuma telpā. Regulu, ar ko izveido šo aģentūru, pieņēma 2011. gada 25. oktobrī[7]. Aģentūra savus pienākumus attiecībā uz VIS un EURODAC darbības pārvaldību pildīs no 2012. gada 1. decembra, savukārt SIS II darbības pārvaldību tā sāks, tiklīdz tiks sākta sistēmas darbība. Ja tas būs paredzēts attiecīgos juridiskos instrumentos, turpmāk aģentūrai varētu uzticēt arī citas lielapjoma IT sistēmas brīvības, drošības un tiesiskuma telpā. 2.8. Drošība Iepriekšējā pārskata periodā SIS‑VIS komitejai iesniedza pētījumā par SIS II tīkla papildu drošību gūtos rezultātus. Tika noteikts visām prasībām atbilstīgs tehnisks risinājums, un pēc tam sāka izmēģinājuma projektu. Notika vajadzīgā aprīkojuma iegāde, un no 2011. gada oktobra līdz decembrim kontrolētā vidē noritēja izmēģinājuma pirmais posms. Visas risinājuma izvietošanas tehniskās iespējas tika apstiprinātas. Izmēģinājuma projekta nākamais posms būs papildu tests, kurā būs vajadzīga trīs dalībvalstu brīvprātīga dalība. Piedalīties jau ir pieteikusies Vācija un Austrija, un tiek meklēta vēl viena brīvprātīgā dalībvalsts. Mērķis ir sekmīgi nokārtot 2012. gada vasarā paredzēto sistēmas drošības revīziju. 3. Pārvaldība 3.1. Finansiālie aspekti SIS II budžets Komisijas kopējās budžeta saistības attiecībā uz SIS II projektu no 2002. gada līdz pārskata perioda beigām bija EUR 148 283 233. Attiecīgie līgumi ietver priekšizpētes, centrālās SIS II izstrādi, atbalsta un kvalitātes nodrošināšanu, SIS II tīklu, sagatavošanos darbības pārvaldībai Strasbūrā, drošību, biometrijas sagatavošanu, saziņu un ekspertu komandējumu izdevumus. No šīs summas laikposmā no 2002. gada līdz 2011. gada decembra beigām faktiski izmaksāti bija EUR 95 414 354. Galvenie izdevumu posteņi bija izstrāde (EUR 52 336 641), tīkls (EUR 24 983 117), atbalsta un kvalitātes nodrošināšana (EUR 9 492 497), kā arī sagatavošanās darbības pārvaldībai Strasbūrā un Sankt Johann im Pongau (EUR 7 077 303). Budžeta izpilde || No 2002. g. līdz 2011. g. decembrim || No 2011. g. jūlija līdz decembrim (EUR) Saistības || Maksājumi || Saistības || Maksājumi Izstrāde (HP/Stéria) || 80 593 047 || 51 072 141 || 134 184 || 16 204 913 Izstrāde (Atos) || 3 535 041 || 1 264 500 || 3 535 041 || 1 264 500 Atbalsta un kvalitātes nodrošināšana || 13 092 269 || 9 492 497 || 2 129 015 || 900 319 Tīkls || 38 526 008 || 24 983 117 || 6 150 053 || 3 462 496 Sagatavošanās darbības pārvaldībai || 8 965 894 || 7 077 303 || 1 290 179 || 841 246 Drošība || 1 358 310 || 217 712 || 4027 || 0 Pētījumi/konsultācijas || 961 131 || 942 261 || 0 || 0 Informatīva kampaņa || 33 373 || 33 373 || 0 || 0 Ekspertu komandējumu izdevumi || 1 203 286 || 316 577 || 0 || 79 711 Citi || 14 874 || 14 874 || 0 || 0 KOPĀ: || 148 283 233 || 95 414 354 || 13 242 499 || 22 753 185 Papildu finansējums dalībvalstu sistēmu izstrādei Padome 2010. gada oktobrī aicināja Komisiju veikt vajadzīgos pasākumus, lai dalībvalstis varētu saņemt Eiropas Ārējo robežu fonda (EBF) atbalstu valstu sistēmu izstrādes pabeigšanai. Tāpēc EBF 2011. gada finanšu plānā veica ievērojamu resursu pārdali attiecībā uz SIS II valstu projektiem. Vairumā gadījumu 2011. gada programmu ietvaros izdevās nodrošināt ar SIS II saistīto vajadzīgo papildu finansējumu. Tomēr EBF piešķīrumu ierobežotā apjoma dēļ un/vai tāpēc, ka gada programmās bija paredzēti izdevumi par citām steidzamām un vienlīdz stratēģiskām prioritātēm, papildu finansējumu neizdevās piešķirt astoņām dalībvalstīm. Tāpēc tika nolemts vajadzīgo finansējumu nodrošināt no Kopienas darbībām rezervētajiem EBF resursiem. Līdz 2011. gada beigām Komisija un attiecīgās dalībvalstis bija parakstījušas visus dotāciju nolīgumus un šīs dalībvalstis bija saņēmušas avansa maksājumu 75 % apmērā no konkrētās dotācijas. 3.2. Projekta vadība 3.2.1. Vispārējā programmu vadības valde (VPVV) Saskaņā ar 2010. gada 3. jūnijā pieņemtajiem migrēšanas juridisko instrumentu grozījumiem VPVV oficiāli kļuva par padomdevēju struktūru, kas nodrošina atbalstu centrālajam SIS II projektam un palīdz saskaņot centrālo un valstu SIS II projektus[8]. VPVV nav ne lēmumu pieņemšanas pilnvaru, ne pilnvaru pārstāvēt Komisiju vai dalībvalstis. VPVV šajā ziņojumā aprakstītajā periodā tikās 20 reizes. 3.2.2. SIS-VIS komiteja (SIS II) SIS II izstrādē Komisijai palīdz SIS‑VIS komiteja. Laikposmā no 2011. gada jūlija līdz decembrim notika piecas SIS-VIS komitejas sanāksmes par SIS II tehniskiem jautājumiem. Tika saņemti vairāki svarīgi apstiprinājumi saistībā ar migrēšanu un testēšanu. Papildus SIS‑VIS komitejas regulārajām sanāksmēm, lai apspriestu sīkus tehniskus jautājumus, tiek organizētas komitejas darba grupas un darbsemināri, kuros piedalās dalībvalstu eksperti. Šajās sanāksmēs parasti galvenā uzmanība tiek pievērsta jautājumiem saistībā ar konkrētiem projekta mērķiem. · „Testu konsultatīvā grupa” (TAG) sniedz SIS-VIS komitejai atzinumu par jautājumiem saistībā ar testu struktūru, īstenošanu un interpretāciju. Pārskata periodā šī grupa tikās 23 reizes. · „Izmaiņu pārvaldības padome” (CMB) konsultē par ziņoto problēmu klasifikāciju, kvalifikāciju un labojumu iespējamo ietekmi. Tā kā 2010.–2011. gadā tika ieguldīts liels darbs, lai panāktu vienošanos par centrālās sistēmas atjauninātajām tehniskajām specifikācijām un pēc tam stabilizētu prasības, šī darba grupa, kas ir pakļauta arī SIS-VIS komitejai, pārskata periodā formāli netikās; šajā periodā nenotika arī ar SIS II migrēšanu saistīti darbsemināri/sanāksmes. 3.2.3. Plānošana un koordinācija valstu līmenī Ir izveidota darba grupa, kuras sastāvā ir valstu projektu vadītāji (NPM) no dalībvalstīm un kura konsultē Komisijas projekta grupu. Valstu projektu vadītāju sanāksmju mērķis ir risināt jautājumus saistībā ar sīku plānošanu, riskiem un darbībām gan centrālā projekta, gan valstu projektu līmenī. Šajā pārskata periodā notika četras valstu projektu vadītāju sanāksmes. 3.2.4. Padome Padomes sanāksmju gaisotne kopumā bija pozitīva un vērsta uz sadarbību. Tā kā projekta būtība ir ļoti tehniska, Komisija pievērsa īpašu uzmanību pārredzamībai, piemēram, 2011. gada novembrī sagatavojot sīki izstrādātu vēstuli prezidentvalstij. Lai nodrošinātu vispārēju sapratni, Komisija organizēja sanāksmes par jautājumiem, kurus dalībvalstis vēlējās papildus precizēt. Pārredzamību nodrošina arī Padomes SIS II darba grupa, kurā piedalās arī Komisija un kura Padomei sniedz pārskatu par dalībvalstīs veiktajiem sagatavošanās pasākumiem. Dalībvalstis arī atzina, ka ir jāpārskata tehniskais pamatdokuments par datu apmaiņu ar SIRENE biroja sistēmām un jāizveido SIRENE darbības testu plānošanas un pārvaldības struktūra. Ņemot to vērā, tika izveidotas ad hoc grupas, un Komisija tika aicināta piedalīties abu grupu darbā. Kā norādīts Padomes secinājumos un ievērojot visu projekta dalībnieku vēlmi nodrošināt pilnīgu pārredzamību, Komisija regulāri informē Padomi par SIS II vispārējā grafika īstenošanu un ar centrālo projektu saistītajiem izdevumiem. Komisija piedalās to Padomes sagatavošanas struktūru sanāksmēs, kas ir atbildīgas par Šengenas Informācijas sistēmu, un visās Ministru padomes sanāksmēs, kurās tiek izskatīti ar SIS II saistīti jautājumi. Komisija ir iesniegusi ziņojumus par SIS II projekta situāciju un paredzētajiem turpmākajiem pasākumiem. Kolēģiem, kas iesaistīti projektā valsts līmenī, Komisija izsūta iknedēļas ziņojumu, kurā sniegts kopsavilkums par tehnisko attīstību. 3.2.5. Eiropas Parlaments Eiropas Parlaments 2011. gada beigās nolēma paturēt rezervē daļu no apropriācijām, kas SIS II projektam piešķirtas no ES vispārējā budžeta. Informāciju par SIS II situāciju Eiropas Parlamentam sniedz Komisija. Papildus SIS II juridiskajos instrumentos[9] paredzēto ziņojumu sniegšanas prasību izpildei Komisija Eiropas Parlamentam sniedza papildu informāciju par jautājumiem, kas attiecas uz finansēm, līgumiem un grafiku, kā arī par projekta statusu saistībā ar diskusijām par rezervēto SIS II 2011. gada apropriāciju atbrīvošanu. Visbeidzot Komisija sniedza atbildes uz septiņiem Parlamenta jautājumiem par SIS. 4. Prioritātes nākamajā pārskata periodā Nākamajā pārskata periodā — no 2012. gada janvāra līdz jūnija beigām — būs septiņas galvenās darbības jomas: · CTE testēšanas valstu līmenī pabeigšana; · CSQT ar dalībvalstu līdzdalību pabeigšana; · sagatavošanās pagaidu sistēmas akcepttestiem (PSAT) un to veikšana; · sagatavošanās otrajam stūrakmens testam un tā veikšana; · sagatavošanās visaptverošajam testam; · drošības izmēģinājuma projekts un sagatavošanās turpmākajam testam un revīzijai; · SIS II SIRENE pasta releja uzstādīšana pirms papildinformācijas testa veikšanas dalībvalstīs. 5. Secinājumi Kā varēja paredzēt, intensīvās testēšanas periodā tika konstatētas gan centrālajā, gan valstu sistēmās risināmas problēmas. Taču, pateicoties uz sadarbību vērstam un pragmatiskam darba stilam, šīs problēmas tika apzinātas un novērstas un SIS II projekta īstenošana turpinās. Šie pasākumi bija pamats vairākiem svarīgiem testiem, kas jāveic 2012. gadā, t. i., PSAT, otram stūrakmens testam un visaptverošam testam. Valstu līmenī dalībvalstis 2012. gada pirmajā pusgadā turpinās strādāt, lai tās dalībvalstu papildinformācijas apmaiņas testā varētu izmantot uzstādīto jauno SIRENE pasta releju. Komisija un dalībvalstis turpinās kopīgi strādāt, lai nodrošinātu SIS II atbilstību 2012. gada vasarā paredzētās drošības revīzijas prasībām. Visbeidzot, ņemot vērā jau veiktos konvertētāja testus, turpināsies sagatavošanās migrēšanai no SIS 1+ uz SIS II. I pielikums SIS-VIS komitejas (SIS II) un darba grupas sanāksmes Sanāksmes, kas notika pārskata periodā 2011. gada JŪLIJS 12., 19., 25. || SIS II Vispārējā programmu vadības valde 18. || SIS II migrēšanas darbseminārs 26. || SIS II dalībvalstu projektu vadītāju sanāksme 26. || SIS-VIS komiteja (SIS II tehniskās izstrādes sanāksme) 11. || SIS II testa stratēģijas darbseminārs 4., 18., 25. || SIS II TAG (Testu konsultatīvās grupas) sanāksme 2011. gada AUGUSTS 2., 9., 22. || SIS II Vispārējā programmu vadības valde 23. || SIS II dalībvalstu projektu vadītāju sanāksme 23. || SIS-VIS komiteja (SIS II tehniskās izstrādes sanāksme) 1., 15., 22. || SIS II TAG (Testu konsultatīvās grupas) sanāksme 2011. gada SEPTEMBRIS 2., 9., 16., 22., 30. || SIS II Vispārējā programmu vadības valde 23. || SIS-VIS komiteja (SIS II tehniskās izstrādes sanāksme) 23. || SIS II dalībvalstu projektu vadītāju sanāksme 29. || SIS II TAG (Testu konsultatīvās grupas) sanāksme 22. || SIS II darbseminārs par (paplašināto) atbilstības testu TDD 24. || SIS II migrēšanas darbseminārs 2011. gada OKTOBRIS 6., 13., 27. || SIS II Vispārējā programmu vadības valde 5., 12., 19., 26. || SIS II TAG (Testu konsultatīvās grupas) sanāksme 2011. gada NOVEMBRIS 10., 18., 24. || SIS II Vispārējā programmu vadības valde 25. || SIS-VIS komiteja (SIS II tehniskās izstrādes sanāksme) 25. || SIS II dalībvalstu projektu vadītāju sanāksme 17. || SIS II sanāksme par migrēšanu 12., 17., 24., 31. || SIS II TAG (Testu konsultatīvās grupas) sanāksme 2011. gada DECEMBRIS 1., 8., 15., 28. || SIS II Vispārējā programmu vadības valde 23. || SIS II darbseminārs par paplašināto atbilstības testu 29. || SIS-VIS komiteja (SIS II tehniskās izstrādes sanāksme) 29. || SIS II dalībvalstu projektu vadītāju sanāksme 7., 14., 21. || SIS II TAG (Testu konsultatīvās grupas) sanāksme SIS-VIS komitejas (SIS II) un darba grupas sanāksmes b) Nākamajā pārskata periodā provizoriski ieplānotās sanāksmes 2012. gada JANVĀRIS 6., 12., 19., 27. || SIS II Vispārējā programmu vadības valde 20. || SIS-VIS komiteja (SIS II tehniskās izstrādes sanāksme) 20. || SIS II dalībvalstu projektu vadītāju sanāksme 5., 12., 19., 26. || SIS II TAG (Testu konsultatīvās grupas) sanāksme 14. || Sanāksme par sagatavošanos SIS II otrajam stūrakmens testam 2012. gada FEBRUĀRIS 10., 23. || SIS II Vispārējā programmu vadības valde 2., 9., 16., 23., 30. || SIS II TAG (Testu konsultatīvās grupas) sanāksme 2012. gada MARTS 7., 14., 21., 28. || SIS II Vispārējā programmu vadības valde 21. || SIS-VIS komiteja (SIS II tehniskās izstrādes sanāksme) 21. || SIS II dalībvalstu projektu vadītāju sanāksme 6., 13., 20., 27. || SIS II TAG (Testu konsultatīvās grupas) sanāksme 2012. gada APRĪLIS 5., 19., 26. || SIS II Vispārējā programmu vadības valde 24. || SIS-VIS komiteja (SIS II tehniskās izstrādes sanāksme) 24. || SIS II dalībvalstu projektu vadītāju sanāksme 4., 11., 18., 25. || SIS II TAG (Testu konsultatīvās grupas) sanāksme 2012. gada MAIJS 9., 16., 23., || SIS II Vispārējā programmu vadības valde 23. || SIS-VIS komiteja (SIS II tehniskās izstrādes sanāksme) 23. || SIS II dalībvalstu projektu vadītāju sanāksme 8., 15., 22., 29. || SIS II TAG (Testu konsultatīvās grupas) sanāksme 2012. gada JŪNIJS 7., 14., 21. || SIS II Vispārējā programmu vadības valde 21. || SIS-VIS komiteja (SIS II tehniskās izstrādes sanāksme) 21. || SIS II dalībvalstu projektu vadītāju sanāksme 6., 13., 20. || SIS II TAG (Testu konsultatīvās grupas) sanāksme [1] Padomes 2008. gada 24. oktobra Regula (EK) Nr. 1104/2008 par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (OV L 299, 8.11.2008., 1. lpp.). [2] Padomes 2008. gada 24. oktobra Lēmums 2008/839/TI par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (OV L 299, 8.11.2008., 43. lpp.). [3] Padomes Regulas (EK) Nr. 1104/2008 un Padomes Lēmuma 2008/839/TI kopējais 8. pants. [4] Padomes 2008. gada 24. oktobra Regulas (EK) Nr. 1104/2008 un Padomes 2008. gada 24. oktobra Lēmuma 2008/839/TI kopējais 10. panta 3. punkts. [5] Padomes Regulas (EK) Nr. 1104/2008 un Padomes Lēmuma 2008/839/TI kopējais 9. panta 1. punkts. [6] Kopējais 4. pants Eiropas Parlamenta un Padomes 2006. gada 20. decembra Regulā (EK) Nr. 1987/2006 par otrās paaudzes Šengenas Informācijas sistēmas (SIS II) izveidi, darbību un izmantošanu (OV L 381, 28.12.2006., 4. lpp.) un Padomes 2007. gada 12. jūnija Lēmumā 2007/533/TI par otrās paaudzes Šengenas Informācijas sistēmas (SIS II) izveidi, darbību un izmantošanu (OV L 205, 7.8.2007., 63. lpp.). [7] Eiropas Parlamenta un Padomes 2011. gada 25. oktobra Regula (ES) Nr. 1077/2011, ar ko izveido Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā (OV L 286, 1.11.2011., 1. lpp.). [8] Padomes 2010. gada 3. jūnija Regula (ES) Nr. 541/2010, ar kuru groza Regulu (EK) Nr. 1104/2008 par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (OV L 155, 22.6.2010., 19. lpp.), un Padomes 2010. gada 3. jūnija Regula (ES) Nr. 542/2010, ar kuru groza Lēmumu 2008/839/TI par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (OV L 155, 22.6.2010., 23. lpp.), iekļaujot migrēšanas juridiskajos instrumentos 17.a pantu. [9] Padomes Regulas (EK) Nr. 1104/2008 un Padomes Lēmuma 2008/839/TI kopējais 18. pants.